ÜMUMDÜNYA ƏDALƏT EVİ

25 noyabr 2021

Həzrət Əbdül-Bəhanın Süudunun

Yüzillik Anımını qeyd etmək üçün

Müqəddəs Torpaqda toplaşmış dostlara

Bu əlamətdar hadisənin əhəmiyyəti üzərində düşünərkən bizim ürəklərimiz heyrətlə dolur: Həzrət Əbdül-Bəhanın vəfatından keçən yüz il, Bəhai Zühur Dövrünün Quruculuq Çağının başlanmasından keçən yüz il, Həzrət Bəhaullahın Dininin Onun İnzibati Nizamına həvalə edilməsindən keçən yüz il, o Nizam ki, onun təsisatlarını siz burada təmsil edirsiniz. Onun Əhdi necə də heyrətamizdir, onun vasitəsilə “bu misilsiz, bu ecazkar Sistem” sizin ölkələrinizdə qurulmuş və onun prosesləri işə salınmışdır. Biz Həzrət Bəhaullahın qarşısında başımızı əyirik ki, çaxnaşmada olan bir dünyada çoxlu və kəskin maneələrə baxmayaraq O qapıları açmış və sizin üçün – o cümlədən, birinci dəfə Regional Bəhai Şuralarının nümayəndələri üçün – ürəkləri ehtizaza salan bu günlərdə burada olmaq imkanı yaratmışdır.

İlahi Plan Lövhlərinin izhar olmasının yüz illiyi ilə başlayan və Allahın Qoşa Məzhərlərinin ikiyüzillik yubileylərini ehtiva edən xüsusi potensiala malik dövr indi Həzrət Əbdül-Bəhanın süudundan yüz il sonra sona yaxınlaşır. Bəhai icmasının bu dövrdə etdiyi irəliləyişlər sadəcə qeyri-adidir. Onlar hər yerdə Həzrət Əbdül-Bəhanın İlahi Planının bircə ay sonra başlayacaq və doqquz il sürəcək növbəti mərhələsinin ehtiyaclarını ödəmək və tələblərini yerinə yetirmək üçün inananları hazırlamışlar. İndiki sosial nizamın sürətli tənəzzülü, yeni bir cəmiyyətin meydana çıxmasına aparacaq konstruktiv proseslərə artan ehtiyac günbəgün daha da aşkar olur. Sərkər Ağa İsmi-Əzəmin ardıcıllarına ilahi sivilizasiya qurmaq üçün qiymətəgəlməz elementləri əhatə edən bir sənəd miras qoymasından bir əsr sonra sevgili Vəlimizin sözləri yadımıza düşür: “Həzrət Bəhaullahın Dünya Nizamının mübariz qurucuları bəşəriyyət məyusluq, tənəzzül, parçalanma və sıxıntı içərisində batarkən qəhrəmanlığın daha uca zirvələrini fəth etməlidirlər”.

Sevgili dostlar, Bu Əhd günündə bizim hamımız onun Mərkəzinə üz tutur və Həzrət Əbdül-Bəhanın həyatı və Şəxsiyyətini xatırlayırıq, bir Sima ki, Onun bütün varlığı yer üzünün çoxlu xalqlarını bir-birinə bağlayan Əhdin, bütün insanlıq üçün birliyin o mehvərinin təcəssümü idi. Həzrət Əbdül-Bəha, Allahın Sirri olan bir Kəs, “Onun əzəmətinin bir nişanəsi” və “ən kamil neməti”, o Kəs ki, saysız hesabsız uşaqların, gənclərin və yetişkinlərin pak ürəklərində əzizlənib qorunur, şübhəsiz ki, Özünün hifzedici nəzərlərini daim sevimli dostlarının üzərinə salaraq onlara göz qoyur və kömək edir. Bu qeyri-müəyyən zamanlarda dostlar ümid və həsrətlə Həzrət Əbdül-Bəhaya, “bütün bəşərin o sığınacağına”, “göydə və yerdə olanların hamısının qalxanına” üz tutur, xidmət yolunda Onun göstərdyi nümunə ilə getməyə çalışdıqca səmadan Onun yardımını diləyirlər. Bütün dünya üzrə inananların fikirlərinin “bu müqəddəs və şanlı Valıq” üzərində cəmləşdiyi qarşıdakı günlərdə Allahın Əmrinin irəlilədilməsi və bəşəriyyətin vəziyyətinin yaxşılaşdırılması üçün Onun gecə-gündüz çalışdığı o yerlərdə öz icmanız adından Ona ehtiram göstərmək neməti və imtiyazınız vardır.

Sabah gecə Onun süudunun yüzilliyi ərəfəsində biz, Onun bu dünyadakı həyatının son anlarını yaşadığı müqəddəs otaqda dua edərkən Onun dünya üzrə sevimli dostlarını ürəklərimizdə anacağıq. Biz atəşli dua edəcəyik ki, uğrunda Həzrət Əbdül-Bəhanın yaşadığı və hər şeyini verdiyi şəfaverici mesaj çox keçmədən, bütün insanlığın ürəyində və qəlbində yurd salsın və Allahın dostlarının bu məqsədlə qoyduqları səylər Onun nəzərində qəbul edilsin.

[İmzalanmışdır: Ümumdünya Ədalət Evi]